Ngokod e suzú fɔ̄ɔ̄ nyé á nyɔ́l, ǹló ó kilan nyé á yób, a mǎn fɔ̄ɔ̄ dzɔlan, məbɔ́ŋ mə́ ngaladan. 7Ńdɔ ǹkúkúmá á ngābám á yób étēde nə́ bə́ kə̄ nyé lóē bəyəm, Kaldéan ai bətsídan bə́bə̂ míńsísīm. Ńdɔ ǹkúkúmá á ngādzó ai mim̀fəfə́g yā Babilón naa: "É mod ósə ǎ yi yə̌m lāŋ ótil nyú, a kadá fə ma mətimí yā étēde, bâyi nyé bɔ́dī bīwɔ̄man bí nyangá bí viege, ai ngɔ́kɔbɔ mvɔ́d á kíŋ, bə́ tə́lé fə̄ nyé étie lálā yā édzōe.” 8Ńdɔ fɔ́ɔ́ mim̀fəfə́g mí ńkúkúmá mísə̄ mī ngábúgi, mí mān sɔ̄, ákə̄ kwī bə́ təge yə̌m lāŋ ngə́ átimi ńkúkúmá ótǐl tē. 9Ǹkúkúmá Belshasar ǎ ngakɔn fɔ́ɔ́ ḿbə̂ wɔ̌ŋ, a tséndé fɔ̄ɔ̄ fə̄ nyɔ́l, bətí bóé bə́ mān ku avə̌m. 10Ńdɔ miníngá ǹkúkúmá[4] á ngānyían á ndá dīnā étē, ḿból á ngāwóg ńkɔ̄bɔ̄ ńkúkúmá ai bətí bóé; miníngá ǹkúkúmá nyé nâ: "Ǎ ńkūkúmá, nyiŋí á ńnomó étɔ̄á, tə miǹtsogán myábūlan wa ǹló, tə nyɔ́l yatsénde wa. 11Mod ziŋ a nə éwōgē dzóe: ǹsísīm míḿfúfúb bəzambá ó tɔ̄á ábə̄ nyé. Ábǒg ésōá, mod te á ngábə́ bələ́ ḿfyɛ, fəg ai ǹyəmán mam anə́ fəg bəzambá; ésōá, ǹkúkúmá Nabukodonosor a ngátə́lē nyé ńdzōe miǹgəngáŋ, ai bəyəm, Kaldéan ai bətsídan bəbə̂ míńsísīm[5], 12amú ákyaí ńsísīm étam ó ngábə́ ábə mod tě yā ńkūkúmá á ngāyole nâ Beltshasar, ǹyəmán ó tɔ̄á fə ábə̄ nyé, ai fəg ai akə́ŋ ǹtimán bíyə́yə̄m ai ǹkúlán mam mə́ ndímba. Étɔ̄á dzī hḿ, lómó naa bə́ kə lóē Daníel, eyɔ̌ŋ te ǎ yi wa mǎn timǐ bīyə́yə̄m bíe. Ńdɔ̄ hḿ bə́ ngálóe[6] Daníel, nə́ á zu timi ótil ví.